text: El CF Mollet UE acomiada la temporada amb un torneig de futbol base - Mollet a mà
  El CF Mollet UE acomiada la temporada amb un torneig de futbol base
  L'entitat va tancar el curs amb partits al camp de dalt del Germans Gonzalvo.
  Diumenge, 19 de juny de 2011 | 22:21h
  El CF Mollet UE ha posat el punt i final a una magnífica temporada amb un torneig on han participat els equips del futbol base. Els partits van començar dijous, quan es van enfrontar els prebenjamins i els benjamins e i f i els cadets. Divendres va arribar el torn de la resta d'equips de la categoria benjamins, infantils i juvenils. Els alevins van jugar dissabte al matí.
  El president del CF Mollet UE, Feliu Tura, ha passat balanç de la temporada: "Ha estat força positiva pel futbol base, ja que s'han consolidat categories que havíem aconseguit en els últims 3 anys. A més, tenim la satisfacció de que dos equips nostres han pujat de categoria –a banda del primer equip que, per fi, militarà a Primera Catalana–, com són l'Aleví A i l'Aleví E, sobretot pel que fa al primer, a l'A, ja que jugarà contra els equips més importants de tota Catalunya". Tura també ha volgut fer al•lusió a l'estrena de la gespa del camp de dalt: "L'any que ve els horaris dels partits i dels entrenaments seran més còmodes, tant pels pares com pels nens, ja que amb dos camps de joc tindrem més disponibilitat".